ประกาศสำนักงานประมงจังหวัดเชียงใหม่
เรื่อง
กำหนดห้วงเวลาให้ผู้ประสงค์ทำการเพาะเลี้ยงสัตว์น้ำในที่จับสัตว์น้ำ
ซึ่งเป็นสาธารณสมบัติของแผ่นดินมายื่นขอรับใบอนุญาต
พ.ศ. ๒๕๖๑
 

ตามที่ได้มีกฎกระทรวงการขออนุญาตและการอนุญาตให้ทำการเพาะเลี้ยงสัตว์น้ำในที่จับสัตว์น้ำซึ่งเป็นที่สาธารณสมบัติของแผ่นดิน
พ.ศ. ๒๕๕๙ ลงวันที่ ๓ พฤษภาคม ๒๕๕๙ โดยกำหนดให้ประมงจังหวัดประกาศกำหนดห้วงเวลาที่จะให้ผู้ประสงค์จะทำการเพาะเลี้ยงสัตว์น้ำในที่จับสัตว์น้ำซึ่งเป็นที่สาธารณสมบัติของแผ่นดินมายื่นคำขอรับใบอนุญาต
ประกาศกรมประมง เรื่อง แบบคำขอรับใบอนุญาตใบรับคำขอใบอนุญาต คำขอโอนใบอนุญาต
และคำขอรับใบแทนใบอนุญาต ให้ทำการเพาะเลี้ยงสัตว์น้ำในที่จับสัตว์น้ำซึ่งเป็นสาธารณสมบัติของแผ่นดิน
พ.ศ. ๒๕๖๐ ลงวันที่ ๑๕ สิงหาคม ๒๕๖๐ และประกาศคณะกรรมการประมงประจำจังหวัดเชียงใหม่
เรื่อง กำหนดเขตเพาะเลี้ยงสัตว์น้ำสำหรับกิจการการเพาะเลี้ยงสัตว์น้ำควบคุม
ประเภท การเพาะเลี้ยงสัตว์น้ำในกระชัง พ.ศ. ๒๕๖๑ ลงวันที่ ๒๘ มีนาคม ๒๕๖๑
และประกาศคณะกรรมการประมงประจำจังหวัดเชียงใหม่
เรื่อง กำหนดเขตเพาะเลี้ยงสัตว์น้ำสำหรับกิจการการเพาะเลี้ยงสัตว์น้ำควบคุม ประเภท
การเพาะเลี้ยงสัตว์น้ำในกระชัง (เพิ่มเติม) พ.ศ. ๒๕๖๑ ลงวันที่
๒๓ พฤษภาคม ๒๕๖๑ นั้น

อาศัยอำนาจตามกฎกระทรวงการขออนุญาตและการอนุญาตให้ทำการเพาะเลี้ยงสัตว์น้ำในที่จับสัตว์น้ำซึ่งเป็นสาธารณสมบัติของแผ่นดิน
พ.ศ. ๒๕๕๙ ประมงจังหวัดเชียงใหม่ ออกประกาศกำหนดห้วงเวลาให้ผู้ประสงค์จะทำการเพาะเลี้ยงสัตว์น้ำในที่จับสัตว์น้ำซึ่งเป็นสาธารณสมบัติของแผ่นดินมายื่นคำขอรับใบอนุญาต
ดังต่อไปนี้

ข้อ
๑ เมื่อพ้นกำหนด ๓๐ วัน
นับแต่วันประกาศนี้มีผลบังคับใช้
ให้ผู้ประสงค์ทำการเพาะเลี้ยงสัตว์น้ำในที่จับสัตว์น้ำซึ่งเป็นที่สาธารณสมบัติของแผ่นดิน
มายื่นคำขอรับใบอนุญาตเป็นระยะเวลา ๑๕๐ วัน

ข้อ
๒ สถานที่ยื่นคำขอรับใบอนุญาต
การเพาะเลี้ยงสัตว์น้ำในจังหวัดเชียงใหม่
ให้ยื่น ณ ที่ว่าการอำเภอ หรือสำนักงานประมงอำเภอในอำเภอนั้น ๆ
รวมถึงอำเภอที่รับผิดชอบ

ข้อ
๓ เอกสารหลักฐานที่ต้องใช้ประกอบในการยื่นคำขอ
(๑) สำเนาบัตรประจำตัวประชาชนผู้ยื่นคำขอ
(๒) สำเนาหนังสือรับรองการจดทะเบียนเป็นนิติบุคคล
หนังสือบริคณห์สนธิ และหลักฐานแสดงวัตถุประสงค์ในการประกอบกิจการประมง
ซึ่งออกให้ไม่เกิน ๖ เดือน (กรณีเป็นนิติบุคคล)
(๓) เอกสารหรือหลักฐานการได้รับอนุญาตจากกรมประมงล่าสุด
(ถ้ามี)
(๔) เอกสารหรือหลักฐานการได้รับอนุญาตของหน่วยงานอื่นที่เกี่ยวข้อง
(เฉพาะกรณีการเพาะเลี้ยงสัตว์น้ำในกระชัง)
(๕) หนังสือยินยอมของผู้ปกครอง (กรณีเป็นผู้เยาว์)
(๖)
สำเนาหนังสือเดินทางหรือใบสำคัญประจำตัวคนต่างด้าว (เฉพาะกรณี คนต่างด้าวที่ได้รับการยกเว้นตามมาตรา
๑๐ วรรคสองแห่งพระราชบัญญัติการประกอบธุรกิจของคนต่างด้าว พ.ศ. ๒๕๔๒)
(๗)
หลักฐานการได้รับอนุญาตให้เข้ามาในราชอาณาจักรเป็นการชั่วคราว (เฉพาะกรณี
คนต่างด้าวที่ได้รับการยกเว้นตามมาตรา ๑๐
วรรคสองแห่งพระราชบัญญัติการประกอบธุรกิจของคนต่างด้าว พ.ศ. ๒๕๔๒)
(๘) ใบอนุญาตประกอบธุรกิจตามมาตรา ๑๗
แห่งพระราชบัญญัติการประกอบธุรกิจของคนต่างด้าว
พ.ศ. ๒๕๔๒ (เฉพาะกรณี
คนต่างด้าวที่ได้รับการยกเว้นตามมาตรา ๑๐ วรรคสองแห่งพระราชบัญญัติการประกอบธุรกิจของคนต่างด้าว
พ.ศ. ๒๕๔๒)
(๙) หนังสือมอบอำนาจ
พร้อมสำเนาบัตรประจำตัวประชาชนผู้มอบอำนาจและผู้รับมอบอำนาจปิดอากรแสตมป์
๑๐ บาท (กรณีมอบอำนาจ)
(๑๐)
แผนผังหรือแผนที่โดยสังเขปแสดงที่ตั้งสถานที่ที่จะขออนุญาตทำการเพาะเลี้ยงสัตว์น้ำ

ข้อ
๔[๑] ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป


ประกาศ
ณ วันที่ ๒๙ มิถุนายน พ.ศ. ๒๕๖๑
อุษณีย์
เอกปณิธานพงศ์
ประมงจังหวัดเชียงใหม่
วิวรรธน์/จัดทำ
๘ สิงหาคม ๒๕๖๑

นุสรา/ตรวจ
๒๒ สิงหาคม ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๑๗๗ ง/หน้า ๕๘/๒๔ กรกฎาคม ๒๕๖๑